[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 5.7.2007

KOM(2007) 381 endelig

2007/0136 (CNS)

Forslag til

RÅDETS DIREKTIV

om ændring af direktiv 2006/112/EF med hensyn til visse midlertidige bestemmelser vedrørende momssatser {SEK(2007)910}

(forelagt af Kommissionen)

BEGRUNDELSE

BAGGRUNDEN FOR FORSLAGET |

Begrundelse og formål I sin meddelelse til Rådet og Europa-Parlamentet om andre momssatser end normalsatser for moms[1] har Kommissionen iværksat en bred drøftelse af brugen af nedsatte satser med henblik på at finde en holdbar løsningsmodel, som vil være acceptabel for alle medlemsstater og betyde et skridt fremad for EU. I denne meddelelse aflægges rapport om de vigtigste resultater af den undersøgelse, som Copenhagen Economics[2] har foretaget for Kommissionen. I undersøgelsen blev der først og fremmest set nærmere på virkningen af nedsatte momssatser og af undtagelser på dette område, ikke kun for tjenesteydelser, der leveres lokalt, men også mere globalt, især med hensyn til økonomisk vækst, beskæftigelse og det indre markeds funktion. Der blev også taget hensyn til virkningerne for indkomstfordelingen, den uformelle økonomi og overholdelsesomkostningerne for virksomhederne. Det vil tage lang tid at finde den passende løsningsmodel. I mellemtiden er det vigtigt at undgå, at nogle medlemsstater tvinges til at ændre de momssatser, der i øjeblikket gælder på deres område, før Rådet har vedtaget klare linjer for brugen af andre satser end normalsatsen. |

Generel baggrund Det konkluderes i undersøgelsen fra Copenhagen Economics, at en enkelt momssats er langt det bedste politiske valg ud fra et rent økonomisk synspunkt. Et skridt i retning af mere ensartede satser har således betydelige fordele. Der kan imidlertid være specifikke fordele ved at operere med nedsat moms i nøje udvalgte sektorer. Kommissionen påpeger i sin meddelelse, at selv om nedsatte satser – fordi de afviger fra normalsatsen – ser ud til at skabe forvridninger ud fra en økonomisk synsvinkel og kan påvirke afgiftsneutraliteten, anvendes de i realiteten i større eller mindre grad i alle medlemsstater undtagen en enkelt. Dette sker ikke blot på grundlag af generelle bestemmelser, som gælder for alle medlemsstater, men også på grundlag af forskellige midlertidige undtagelser, som er givet til visse medlemsstater. Disse undtagelser afviger enten fra niveauet for den sats, der er fastsat i henhold til reglerne (nulsatser, stærkt nedsatte satser på under 5 %), eller de vedrører leveringer, som burde beskattes med normalsatsen (som mellemsatserne, de såkaldte parkeringssatser på mindst 12 %), eller de kan afvige fra begge. Mens de undtagelser, der blev givet i forbindelse med den seneste udvidelse, har nøjagtige tidsfrister, er de tidligere undtagelser tilladt indtil ikrafttrædelsen af den "endelige ordning" for transaktioner inden for Fællesskabet[3]. Eftersom den endelige ordning aldrig er blevet indført – og ikke vil blive indført i en overskuelig fremtid – forbliver disse overgangsordninger i kraft, indtil Rådet har truffet en ny enstemmig afgørelse. Hvad angår de medlemsstater, der blev medlem af EU efter den 1. januar 1995 gælder de midlertidige undtagelser, der følger af tiltrædelsesforhandlingerne, i et mere begrænset tidsrum, dvs. i mange tilfælde indtil udgangen af 2007. KOMMISSIONENS VURDERING Nogle undtagelser er omfattet af de generelle bestemmelser om nedsatte satser eller kan være omfattet af resultatet af den politiske drøftelse om anvendelsesområdet og niveauet for de nedsatte satser. Rådet har imidlertid brug for tid til at nå en global aftale: der er praktisk talt ingen realistisk udsigt til, at dette kan nås inden udgangen af 2007. Dette betyder, at nogle medlemsstater må se, at deres undtagelser udløber, mens andre fortsat vil kunne drage fordel af dem. Denne forskelsbehandling skaber ulige vilkår i medlemsstaterne uden nogen særlig begrundelse og vil helt sikkert skabe uacceptable spændinger som følge af denne urimelighed. På baggrund af disse overvejelser bør de fleste af de undtagelser, der ophører inden længe, forlænges midlertidigt indtil udgangen af 2010, dvs. udløbet af minimumsnormalsatsen på 15 % og af forsøget med anvendelse af nedsatte momssatser for visse arbejdskraftintensive ydelser. Undtagelserne kan imidlertid ikke forlænges, hvis de er i strid med det indre markeds rette funktion og/eller Fællesskabets politikker (f.eks. undtagelser vedrørende kul, koks, brændstof, olie), eller hvis de allerede er omfattet af generelle bestemmelser om satser (f.eks. fjernvarme). I forbindelse med de sektorer, der kommer til at indtage en central plads i drøftelserne i Rådet, såsom restauranter eller boligsektoren, eller spørgsmålet om en fortsat nulsats for fødevarer og farmaceutiske produkter, vil undtagelserne derimod kunne forlænges. Denne selektive forlængelse tager sigte på at undgå, at medlemsstater, der i øjeblikket anvender undtagelser, skal ændre niveauet for deres satser i år og derefter skal have tilladelse til at vende tilbage til deres nuværende satser. Dette vil give EU-institutionerne tid indtil udgangen af 2010 til at videreudvikle en sammenhængende fremgangsmåde vedrørende momssatser. |

Gældende bestemmelser på det område, som forslaget vedrører Der er tale om gennemførelsen af bestemmelserne i artikel 123-130 i direktiv 2006/112/EF. |

Overensstemmelse med andre EU-politikker og -mål Det foreliggende forslag er helt i overensstemmelse med den etablerede EU-politik på momsområdet samt andre EU-politikker og –mål. Formålet med dette forslag er at forlænge visse undtagelser, der ophører den 31.12.2007. Dette sker af praktiske årsager, nemlig for at give Rådet tilstrækkelig tid til at træffe afgørelse om det fremtidige anvendelsesområde og niveau for de nedsatte satser. Det er en del af dette globale projekt, som skal være i overensstemmelse med EU's vigtigste politikker og mål, særlig for så vidt angår Lissabon-strategien. På grundlag af en undersøgelse udført af en uafhængig økonomisk tænketank, som skulle vurdere virkningen af nedsatte satser på tjenesteydelser, der leveres lokalt, især med hensyn til jobskabelse, økonomisk vækst og det indre markeds rette funktion, er det målet at sikre overensstemmelse med hensyn til de nedsatte momssatser. Desuden forlænger det foreliggende forslag ikke undtagelser, der er i strid med det indre markeds rette funktion og/eller andre fællesskabspolitikker (f.eks. undtagelser vedrørende landbrugsinput eller kul, brændstof osv., som er i strid med målsætningerne på energi- og miljøområdet). |

HØRING AF INTERESSEREDE PARTER OG KONSEKVENSANALYSE |

Høring af interesserede parter |

Ikke relevant. |

Ekspertbistand |

Der har ikke været behov for yderligere ekstern ekspertbistand. Den undersøgelse, som Copenhagen Economics har foretaget vedrørende de nedsatte satser, er et tilstrækkeligt grundlag. |

Konsekvensanalyse Dette forslag til direktiv forlænger kun den nuværende situation i et begrænset tidsrum. Den undersøgelse, som Copenhagen Economics har foretaget vedrørende de nedsatte satser, indeholder tilstrækkelige oplysninger til at foretage en konsekvensanalyse. |

FORSLAGETS RETLIGE ASPEKTER |

Resumé af forslaget At foretage en selektiv forlængelse indtil den 31.12.2010 af de undtagelser vedrørende momssatser, der er givet til de medlemsstater, som blev medlem af EU efter den 1. januar 1995. |

Retsgrundlag Traktatens artikel 93. |

Subsidiaritetsprincippet Subsidiaritetsprincippet finder anvendelse, for så vidt som forslaget ikke hører ind under Fællesskabets enekompetence. Målene kan ikke i tilstrækkelig grad opfyldes af medlemsstaterne af følgende grunde: Fællesskabet har allerede fastsat harmoniserede bestemmelser om anvendelsen af nedsatte momssatser, nemlig i Rådets direktiv 2006/112/EF. Disse bestemmelser kan kun ændres eller forlænges ved en fællesskabsretsakt, og medlemsstaternes lovgivninger kan ikke afvige fra de harmoniserede regler. Derfor kan kun en fællesskabsaktion opfylde målene med forslaget og sikre ligebehandling af borgerne i EU. Forslaget er derfor i overensstemmelse med subsidiaritetsprincippet. |

Proportionalitetsprincippet Forslaget opfylder proportionalitetsprincippet af følgende grunde: |

Direktivet tillader visse medlemsstater fortsat at afvige fra de normale regler for momssatser. Det indebærer derfor ikke nogen forpligtelser. |

I betragtning af forlængelsens begrænsede anvendelsesområde og varighed står foranstaltningen i rimeligt forhold til det tilstræbte mål. Direktivet medfører ingen finansielle omkostninger for Fællesskabet. Selv om nedsatte momssatser kan betyde et fald i staternes indtægter, udgør de ingen finansiel byrde for de erhvervsdrivende, og forbrugerne bør i princippet have fordel af den fortsatte nedsættelse af satserne, for så vidt som dette afspejles i de endelige priser. |

Valg af instrument |

Foreslået instrument: direktiv. |

Andre instrumenter ville ikke være hensigtsmæssige af følgende grund(e): Forslaget forlænger anvendelsesperioden for allerede vedtagne undtagelser i et direktiv. |

BUDGETMÆSSIGE VIRKNINGER |

Forslaget har ingen virkninger for Fællesskabets budget. |

YDERLIGERE OPLYSNINGER |

Fornyet gennemgang/revision/udløbsklausul |

Forslaget indeholder en udløbsklausul. |

Nærmere redegørelse for forslaget Ad artikel 1 Undtagelser, der allerede er omfattet af generelle bestemmelser om satser, forlænges ikke: dette angår undtagelser vedrørende naturgas, elektricitet og fjernvarme (artikel 102) og træ til brændsel (artikel 122), som er indrømmet CZ og EE. Undtagelser, der er i strid med andre fællesskabspolitikker, forlænges ikke: dette angår undtagelser med hensyn til kul, koks, brændstof og olie, der er indrømmet EE. Undtagelser, som er i strid med det indre markeds rette funktion, forlænges ikke: dette angår forlængelsen med hensyn til en stærkt nedsat sats for landbrugsinput, som er indrømmet PL. Det skal bemærkes, at sådanne leveringer kan belægges med den nedsatte sats, der er tilladt i henhold til bilag 3. Undtagelser, som de pågældende medlemsstater allerede har givet afkald på, forlænges ikke, idet de er forældede. Dette angår HU og SK. Følgende undtagelser forlænges: Nedsatte satser i sektorer, der vil indtage en central plads i drøftelserne i Rådet, såsom restauranter eller boligsektoren. Dette angår CZ, CY, PL og SI. Nulsats eller stærkt nedsatte satser for fødevarer, bøger og farmaceutiske produkter. Dette angår CY, MT og PL. Artikel 2, 3 og 4: Afsluttende bestemmelser. |

1. 2007/0136 (CNS)

Forslag til

RÅDETS DIREKTIV

om ændring af direktiv 2006/112/EF med hensyn til visse midlertidige bestemmelser vedrørende momssatser

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 93,

under henvisning til forslag fra Kommissionen[4],

under henvisning til udtalelse fra Europa-Parlamentet[5],

under henvisning til udtalelse fra Det Europæiske Økonomiske og Sociale Udvalg[6], og

ud fra følgende betragtninger:

2. Rådets direktiv 2006/112/EF af 28. november 2006 om det fælles merværdiafgiftssystem[7] indeholder bestemmelser om visse undtagelser med hensyn til momssatser. Nogle af disse undtagelser udløber på en bestemt dato, mens andre gælder indtil indførelsen af den endelige ordning.

3. For at sikre en mere ensartet behandling af medlemsstaterne bør undtagelser, der ikke er i strid med det indre markeds rette funktion og andre fællesskabspolitikker, forlænges indtil udgangen af 2010, som er det tidspunkt, hvor minimumsnormalsatsen på 15 % og forsøget med anvendelsen af en nedsat sats for arbejdsintensive ydelser udløber. Visse undtagelser bør derimod ikke forlænges.

4. De undtagelser, som er givet til Den Tjekkiske Republik og Estland med hensyn til levering af naturgas, elektricitet og fjernvarme, bør ikke forlænges, fordi de allerede er omfattet af generelle bestemmelser om nedsatte satser.

5. Den undtagelse, der er givet til Estland med hensyn til levering af kul, brændstof og olie, bør ikke forlænges, fordi den er i strid med andre fællesskabspolitikker.

6. Den undtagelse, der tillader Polen at anvende en stærkt nedsat sats med hensyn til leverancer af varer og ydelser af en slags, der normalt er bestemt til brug i landbrugsproduktionen, bør ikke forlænges, fordi den er i strid med det indre markeds rette funktion.

7. De undtagelser, der er givet til Ungarn og Slovakiet, bør ikke forlænges, fordi disse medlemsstater ikke har anvendt eller ikke længere anvender en nedsat sats.

8. Direktiv 2006/112/EF bør derfor ændres i overensstemmelse hermed -

UDSTEDT FØLGENDE DIREKTIV:

Artikel 1

I direktiv 2006/112/EF foretages følgende ændringer:

(1) Artikel 123 affattes således:

"Artikel 123

Den Tjekkiske Republik kan fra den 1. januar 2008 indtil den 31. december 2010 fortsat anvende en nedsat sats på mindst 5 % for byggearbejder i forbindelse med boligbyggeri, som ikke er led i en socialpolitik, med undtagelse af byggematerialer".

(2) Artikel 124 udgår.

(3) I artikel 125, stk. 1 og 2, ændres "indtil den 31. december 2007" til "fra den 1. januar 2008 indtil den 31. december 2010".

(4) Artikel 126 udgår.

(5) I artikel 127 ændres "1. januar 2010" til "31. december 2010".

(6) Artikel 128 affattes således:

"Artikel 128

1. Polen kan anvende en fritagelse med ret til fradrag af den i det tidligere omsætningsled betalte moms for visse bøger og specialiserede tidsskrifter fra den 1. januar 2008 indtil den 31. december 2010.

2. Polen kan fortsat anvende en nedsat sats på mindst 7 % på restaurationsydelser fra den 1. januar 2008 indtil den 31. december 2010 eller indtil indførelsen af den endelige ordning, der er nævnt i artikel 402, afhængig af hvilken dato der kommer først.

3. Polen kan fortsat anvende en nedsat sats på mindst 3 % på leverancer af fødevarer, der er omhandlet i bilag III, punkt 1, fra den 1. januar 2008 indtil den 31. december 2010.

4. Polen kan fortsat anvende en nedsat sats på mindst 7 % på levering af ydelser, som ikke er led i en socialpolitik, til bygning, renovering og forandring af beboelse, med undtagelse af byggematerialer, og på levering inden første indflytning af boliger eller dele af boliger som omhandlet i artikel 12, stk. 1, litra a), fra den 1. januar 2008 indtil den 31. december 2010".

(7) I artikel 129, stk. 1 og 2, ændres "indtil den 31. december 2007" til "fra den 1. januar 2008 indtil den 31. december 2010".

(8) Artikel 130 udgår.

Artikel 2 Gennemførelse

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den […]. De tilsender straks Kommissionen disse bestemmelser med en sammenligningstabel, som viser sammenhængen mellem de pågældende bestemmelser og dette direktiv.

Bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Medlemsstaterne meddeler Kommissionen de vigtigste nationale retsforskrifter, som de udsteder på det område, der er omfattet af dette direktiv.

Artikel 3.

Dette direktiv træder i kraft på tyvendedagen efter offentliggørelsen.

Artikel 4.

Dette direktiv er rettet til medlemsstaterne.

Udfærdiget i Bruxelles, den […]

På Rådets vegne

Formand

[…]

[1] KOM(2007) 380 endelig.

[2] Copenhagen Economics ApS, Nyropsgade 13/1, DK-1602 København.

[3] Direktiv 2006/112/EF af 28.11.2006. EUT L 347 af 11.12.2006, s.1. Se afsnit VIII, kapitel 4 (særlige bestemmelser, der finder anvendelse indtil indførelsen af den endelige ordning) og kapitel 5 (midlertidige bestemmelser).

[4] EUT C [...] af [...], s. [...].

[5] EUT C [...] af [...], s. [...].

[6] EUT C [...] af [...], s. [...].

[7] EUT L 347 af 11.12.2006, s. 1. Ændret ved direktiv 2006/138/EF (EUT L 384 af 29.12.2006, s. 92).